**EL PRIMER SHOW** **Judit Ros Vendrell**

Quins nervis, quins nervis! Crec que mai m’havien tremolat tant les cames! Ha arribat el gran dia. El dia que he estat esperant des que vaig complir sis anys, quan vaig veure actuar aquell grup de ballet durant la festa major del poble: tots ben coordinats, somrient, seguint el ritme amb exactitud, movent-se desenfadats... Des d’aquell dia, he estat seguríssim que volia arribar a ser com ells. I pensar que avui sóc aquí, a punt d’actuar, a punt de començar el meu primer *show*... Em supera! No sé si puc fer-ho. I si m’equivoco? Vint anys porto somiant-hi. Vint anys esperant aquesta oportunitat. Perquè, no us cregueu que es fàcil, dedicar-se al ballet. No ho és en absolut!

Primer de tot, vaig haver de suportar la pressió de la meva família, que sempre havien considerat el ballet cosa de noies. Fins i tot, s’avergonyien de mi i de la meva afició. “Has vist, al meu fill, ballar ballet, dius? Impossible! De ben segur que l’has confós. Clar, com que ara tots porten el mateix pentinat...” No era gens fàcil escoltar aquestes paraules de la teva mare. I encara menys quan s’hi afegien les del teu pare. I les dels teus avis. Sort que la meva colla no ho sabien, sinó m’hagués quedat ben sol.

Així que ja us podeu imaginar la situació. Un noi de divuit anys, amb tota la vida per davant, intentant decidir un futur que no era el que desitjava. “Hauries de fer medicina, tens molta paciència i series un gran doctor.” “No t’has mirat les enginyeries? Són molt interessants, amb feina assegurada, algunes.” “L’economia és el futur. Series el millor banquer de la comarca!” Cada professor em venia el que li convenia, però totes aquestes proposicions quedaven molt lluny del que jo, en realitat, volia realitzar.

La segona persona a qui em vaig confessar, després de la meva família, va ser la meva tutora, la senyora Eulàlia. Ella va quedar igual de sorpresa que els primers, però, enlloc d’esgarrifar-se i entrar en depressió, va optar per descriure’m la duresa del món de l’espectacle. “És molt difícil guanyar-te la vida sent ballarí. Només tres de cada cent triomfen, o menys! Qui t’assegura que siguis tu? Ets intel·ligent, Joel. No malgastis el teu temps.”

Estava cansat de tanta negativitat i vaig pensar que una visita al club de dansa m’aniria bé, ja que allà potser trobaria algú que m’ajudés i em guiés en el nou camí que volia prendre. Però la meva sorpresa va ser increïble, quan hi vaig trobar només noies, incloent-hi professores, i moltes, simplement, van riure’s de mi.

En aquest moment, vaig començar-me a plantejar si estava escollint la millor opció. Potser el món del ballet no estava fet per a mi, ni per ningú del sexe masculí. Havia de ser un gran enginyer, un bon doctor o un elegant economista? Era aquest el meu destí? Per quin motiu? Totes aquestes preguntes van tenir-me en vetlla moltes nits. Però sempre arribava a la mateixa conclusió: volia ser ballarí. Així que, finalment, vaig decidir apuntar-me a l’escola de ballet, per molt que la meva família, els meus amics i la resta de coneguts no em donessin suport.

Tots es van emportar una gran decepció i no em van oferir cap tipus d’ajuda, ben al contrari, es van anar distanciant de mi. Però ara, amb vint-i-sis anys i una vida d’artista encetada, crec que puc estar orgullós de la decisió que vaig prendre. No m’ha portat grans riqueses, tampoc multitud d’amistats, però m’ha permès realitzar-me en allò que gaudeixo i, el més important, m’ha permès conèixer gent aliena a les conviccions socials que lluiten pel que més desitgen: un món igualitari en el qual tots puguem trobar el nostre lloc.

Que comenci l’espectacle!